A BIZOTTSÁG HATÁROZATA
(2005. január 20.)
a háziméhek (Apis mellifera és Bombus spp.) egyes harmadik országokból történő behozatalára irányadó állat-egészségügyi feltételekről és az állat-egészségügyi bizonyítvány kiállításáról szóló 2003/881/EK bizottsági határozatnak az Amerikai Egyesült Államok tekintetében történő módosításáról
(az értesítés a B(2004) 5567. számú dokumentummal történt)
(EGT vonatkozású szöveg)
(2005/60/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (1) és különösen annak 17. cikke (2) bekezdésének b), és (3) bekezdésének a) pontjára, valamint 19. cikkének b) pontjára,
mivel:
(1)
A 2003/881/EK bizottsági határozat (2) megállapítja a háziméhek (Apis mellifera és Bombus spp.) egyes harmadik országokból történő behozatalára irányadó állat-egészségügyi és az állat-egészségügyi bizonyítványra vonatkozó feltételeket.
(2)
A kis kaptárbogár (Aethina tumida) és a Tropilaelaps atka (Tropilaelaps spp.) a háziméhek egzotikus rovarkártevője, amely számos harmadik országban terjed, ezzel súlyos gondot okozva a méhészeti ágazatnak. E rovarkártevőknek az EU-ba történő behurcolásának megelőzése érdekében a 2003/881/EK határozatban az élő háziméhek behozatalára vonatkozó védekezési intézkedéseket állapítottak meg.
(3)
Tekintve e betegségek jellemzőit és a Nemzetközi Állatjárványügyi Hivatalnak (OIE) az e betegségek bejelentésére vonatkozó kötelező előírása hiányában, az élő méhanyák EU-ba történő behozatalára vonatkozó követelmények a kis kaptárbogárra és a Tropilaelaps atkára vonatkozó bejelenthetőségi nyilatkozatot írnak elő az exportáló ország teljes területén. Az Amerikai Egyesült Államok hatáskörrel rendelkező hatósága (Állat- és Növény-egészségügyi Vizsgálati Szolgálat, APHIS - Animal and Plant Health Inspection Service) tájékoztatta a Bizottság szolgálatait, hogy ez az eset nem áll fenn minden egyesült államokbeli államban. Emiatt megkérték a Bizottságot, hogy az elő méhanyáknak az Unió minden államától földrajzilag elkülönült Hawaiiról - ahol e betegségek bejelentési kötelezettség alá tartoznak - történő kivitelét engedélyező eltérést írjon elő.
(4)
Az Amerikai Egyesült Államok hatáskörrel rendelkező hatósága továbbított minden, a méhek hawaii állat-egészségügyi helyzetére vonatkozó szükséges információt, hangsúlyozva, hogy 1985 óta nem hoztak be méheket a területére, és hogy rutinszerűen végeznek a méhek betegségeinek - beleértve a kis kaptárbogárt és a Tropilaelaps atkát (Tropilaelaps spp.) - kimutatására vonatkozó felmérési programokat.
(5)
Hawaii különös földrajzi helyzetét és a méhek betegségei tekintetében fennálló állat-egészségügyi helyzetét figyelembe véve, az elszigetelt területek tekintetében megfelelő eltéréseket lehetővé tevő regionalizációs mechanizmust kell létrehozni, és ilyen eltérést kell adni Hawaiinak, az élő méhanyáknak és élő poszméhanyáknak kizárólag az Amerikai Egyesült Államok e részéről történő behozatala engedélyezése érdekében.
(6)
A 2003/881/EK bizottsági határozat 1. cikkét és mellékleteit ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/881/EK bizottsági határozat a következőképp módosul:
1.
Az 1.cikk helyébe a következő szöveg lép:
„1. cikk
(1) A tagállamok engedélyezik a méhek (Apis mellifera és Bombus spp.) 92/65/EGK irányelvben előrevetített behozatalát, a következő követelmények teljesülésének feltételével:
-
a III. melléklet 1. részében felsorolt harmadik országokból, vagy azok részeiből érkeznek, és
-
az I. mellékletben előírt minta szerinti állat-egészségügyi bizonyítvány kíséri azokat, és eleget tesznek az e mintában megállapított garanciáknak, és
-
a szállítmányok egy anyazárkában egy méhanyára legfeljebb 20 kísérő dolgozót tartalmaznak.
(2) A tagállamok csak akkor engedélyezik az (1) bekezdésben említett háziméhek (Apis mellifera és Bombus spp.) harmadik országból történő behozatalát, ha a nyúlós költésrothadás, a kis kaptárbogár (Aethina tumida) és a Tropilaelaps atka (Tropilaelaps spp.) jelenléte bejelentési kötelezettség alá tartozó betegség/kártevő e harmadik ország teljes területén.
Ettől eltérve egy, a III. melléklet 2. részében szereplő harmadik ország földrajzilag és járványügyileg elszigetelt részéből engedélyezhető a háziméhek behozatala. Amikor ilyen eltérést alkalmaznak, abból a háziméheknek a harmadik ország területének a III. melléklet 2. részében nem szereplő minden más részéből történő behozatalait automatikusan kizárják.
(3) Azon a kijelölt rendeltetési helyen, ahol a méhkaptárok hivatalos ellenőrzés alá kerülnek, a méhanyákat új anyazárkába kell helyezni, mielőtt a helyi családokba kerülnének.
(4) Az anyazárkákat, kísérő dolgozókat és egyéb, a méhanyákat a harmadik országból kísérő anyagokat egy laboratóriumba kell küldeni, ahol megvizsgálják azokat, hogy nem tartalmaznak-e kis kaptárbogarat, annak petéit vagy lárváit, és nem mutatják-e a Tropilaelaps atkák jeleit. A laboratóriumi vizsgálatot követően minden anyagot meg kell semmisíteni.”
2.
Az I. melléklet helyébe e határozat I. melléklete lép.
3.
E határozat II. mellékletével a határozat új, III. melléklettel egészül ki.
2. cikk
Ezt a határozatot 2005. február 7-től kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2005. január 20-án.